Diari Oficial de la Generalitat Valenciana


Sumari del DOGV 2475, del 23-03-1995 (1995/834192)

RESOLUCIÓ de 23 de febrer de 1995, de la Secretaria General de la Conselleria d'Administració Pública, per la qual es disposa la publicació del conveni sobre principis per a l'autoregulació de les cadenes de televisió en relació amb determinats continguts de la programació referits a la protecció de la infància i la joventut, formulat pel Ministeri d'Educació i Ciència, les conselleries d'Educació de les comunitats autònomes i les cadenes de televisió.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2475

Data del DOGV
:   23-03-1995

Secció del DOGV
:   ALTRES DISPOSICIONS

Número del document
:   1995/834192


Data del document
:   23-02-1995

Organisme emissor
:   Conselleria de Educació i Ciència

Tipus de document
:   Resolució

RESOLUCIó de 23 de febrer de 1995, de la Secretaria General de la Conselleria d'Administració Pública, per la qual es disposa la publicació del conveni sobre principis per a l'autoregulació de les cadenes de televisió en relació amb determinats continguts de la programació referits a la protecció de la infància i la joventut, formulat pel Ministeri d'Educació i Ciència, les conselleries d'Educació de les comunitats autònomes i les cadenes de televisió.   
Subscrit, després de la tramitació reglamentària, entre el Ministeri d'Educació i Ciència, les conselleries d'Educació de les comunitats autònomes i les cadenes de televisió, el dia 26 de març de 1993, un conveni sobre principis per a l'autoregulació de les cadenes de televisió en relació amb determinats continguts de la programació referits a la protecció de la infància i la joventut, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0086/95, i que figura com a annex d'aquesta resolució.  
València, 23 de febrer de 1995.- El secretari general de la Conselleria d'Administració Pública.  
Conveni sobre principis per a l'autoregulació de les cadenes de televisió en relació amb determinats continguts de la programació referits a la protecció de la infància i la joventut formulat pel Ministeri d'Educació i Ciència, les conselleries d'Educació de les comunitats autònomes i les cadenes de televisió  
Conscients del paper rellevant que desenvolupa la televisió en la societat espanyola, i de la influència que hi exerceix i, en particular, en el públic infantil i juvenil.  
Conscients així mateix de la importància de fomentar i preservar els valors formatius i de protecció de la infància i de la joventut, i també del mateix potencial educatiu que el mitjà televisiu conté,  
A instàncies del Ministeri d'Educació i Ciència, que ha exercit un paper impulsor, amb la col.laboració activa de les conselleries d'Educació de les comunitats autònomes respectives, la concurrència de les quals i la signatura d'aquest conveni es justifica en allò que concerneix a l'autoregulació pel que fa a la iniciativa i suport prestats per a la formulació,  
Les cadenes de televisió sotasignants han considerat la conveniència de formular amb caràcter autoregulador, les línies mestres d'un marc de conducta relatiu a la protecció de la infància i la joventut, en relació principalment amb la violència, la discriminació, el consum de substàncies perjudicials, el sexe i el llenguatge, amb respecte a la llibertat d'empresa i la independència de programació de cada cadena.  
Aquesta declaració de principis, i les orientacions que estableix, estan dirigits a propiciar la convivència democràtica en el marc de la Constitució espanyola i dels estatuts d'autonomia que consagren la llibertat d'expressió, i també el respecte i la protecció dels ciutadans i, en particular, dels menors d'edat.  
L'acord respon així mateix a la voluntat de contribuir als fins formatius als quals al·ludeix la normativa general d'educació, entre els quals ressalta el de proporcionar el desenvolupament ple de la personalitat en el respecte i l'exercici dels drets, les llibertats i els valors fonamentals.  
Amb l'adopció de les línies deontològiques que conté aquest document, les cadenes de televisió signants, en subratllar els principis constitucionals essencials de la llibertat d'expressió i d'empresa, de difusió de les idees expressen la seua determinació per a exercir-la de manera responsable.  
En tot cas, les cadenes signants són conscients que la protecció de la infància i la joventut no s'aconsegueix sols amb l'establiment de principis d'autoregulació, sinó, sobretot, amb la prestació positiva, i en el marc de la normativa que siga aplicable específicament a cadascun dels mitjans implicats, mitjançant la difusió de valors humanístics, formatius i educatius.  
En l'exercici lliure d'aquesta responsabilitat les cadenes de televisió, en el context de les estratègies de la programació de cadascuna d'aquestes  
Primer  
Declaren la voluntat d'afavorir, especialment en la programació adreçada al públic infantil i jovenil, els valors de respecte a la persona, de tolerància, solidaritat, pau i democràcia en el marc establert per la Constitució espanyola, per la legislació pròpia del sector àudio-visual i pels compromisos que puga adquirir Espanya en el marc de la Comunitat Europea i la comunitat internacional.  
Segon  
En conseqüència amb l'anterior, acorden afavorir, a través del mitjà televisiu, la difusió de valors educatius i formatius, cultivant el potencial formador de la televisió, sense perjudici d'altres funcions que té el mitjà televisiu.  
Tercer  
Declaren la seua voluntat d'evitar la difusió de missatges o imatges susceptibles de vulnerar de manera greument perjudicial els valors de protecció de la infància i la joventut, d'una manera especial en relació amb:  
a) La violència gratuïta ofensiva cap a les persones, la presència de la qual s'evitarà quan contindrà una crueltat traumatitzant per al públic infantil o juvenil.  
b) La discriminació per qualsevol motiu, per a la qual cosa s'evitarà la difusió de missatges que atempten contra la dignitat de les persones o que impliquen discriminació o menyspreu cap a elles pel que fa al color, la raça, el sexe, la religió o la ideologia.  
En relació amb la violència i la discriminació, no es pot ignorar ni ocultar als menors que vivim en un món en el qual, per desgràcia, existeixen. No es tracta d'ocultar la violència sinó de no presentar-la com a mereixedora de ser imitada.  
c) El consum de productes perniciosos per a la salut, i amb aquesta finalitat s'evitarà la incitació al consum de qualsevol tipus de drogues.  
d) Les escenes d'explícit contingut sexual que, alhora que manquen de valor educatiu o informatiu, siguen capaces d'afectar seriosament la sensibilitat d'infants i joves, s'evitaran en els programes propis de l'audiència juvenil i els talls publicitaris.  
e) El llenguatge innecessàriament indecent i també la utilització deliberadament incorrecta de la llengua s'exclourà.  
ámbit i interpretació de les normes  
La declaració de principis que conté aquest document es configura com un marc en el qual les cadenes de televisió que el subscriuen en desplegaran l'activitat. Es tracta d'uns principis que defineixen l'objectiu que s'ha d'aconseguir, i permeten que cada cadena, dins la llibertat i la independència de programació que tenen, tracte d'aconseguir-lo utilitzant per a això els criteris que estime més adequats, particularment en allò que concerneix els valors humanístics, formatius i educatius que tenen interès a promoure.  
Les orientacions indicades s'hauran de tenir en compte tant en la programació pròpiament dita, com en la publicitat que se'n difonga en programes dirigits a l'audiència infantil i juvenil o que es transmeta per altres mitjans de difusió.  
En qualsevol cas, i atesa la responsabilitat exigible als pares, les cadenes de televisió advertiran, a l'inici dels espais emesos en els horaris de previsible audiència infantil, si hi ha escenes de violència o sexe que puguen danyar la sensibilitat infantil.  
Les cadenes de televisió i el Ministeri d'Educació i Ciència, com a impulsor d'aquest conveni, realitzaran el seguiment del que hi preveu mitjançant reunions conjuntes, en el marc de col·laboració que aquest acord representa, per tal d'acordar consensuadament les iniciatives i les recomanacions necessàries per al millor compliment dels compromisos assumits.  
Compromisos del Ministeri d'Educació i Ciència  
En relació amb aquest codi, i com a contribució pròpia, el Ministeri d'Educació i Ciència i, si escau, les conselleries d'Educació de les comunitats autònomes, es comprometen a:  
1. Impulsar mitjançant les unitats especialitzades, tals com el Centre d'Investigació, Documentació i Avaluació (CIDE), i mitjançant institucions universitàries i d'investigació, estudis generals teòrics i pràctics sobre la influència de la televisió en el públic infantil i juvenil i en el medi escolar.  
La informació i les valoracions que continguen aquests estudis i informes seran transmeses preferentment i amb regularitat a les emissores de televisió.  
2. Desplegar una campanya entre els professors, els alumnes i els pares, mitjançant els seus propis centres d'ensenyament, per promoure els valors de respecte a la persona, la solidaritat,la pau i la democràcia i, en general, les aportacions positives que l'experiència televisiva pot produir en el desenvolupament personal dels alumnes. En el marc d'aquesta campanya, el ministeri produirà un programa dirigit a alumnes, pares i professors, que també es facilitarà a les cadenes de televisió per a la possible emissió.  
Madrid, 26 de març de 1993  
MINISTERI D'EDUCACIó I CIèNCIA  
TELEVISIó ESPANYOLA  
ANTENA 3 TV  
TELE CINCO  
CANAL PLUS  
CONSELLERIA D'EDUCACIó D'ANDALUSIA  
EMPRESA PúBLICA RADIO TV DE ANDALUCíA  
CONSELLERIA D'EDUCACIó DE CATALUNYA  
CORPORACIó CATALANA DE RàDIO I TV  
CONSELLERIA D'EDUCACIó DE GALíCIA  
COMPAÑíA DE RADIO Y TV DE GALICIA  
CONSELLERIA D'EDUCACIó DE MADRID  
EMPRESA PúBLICA RADIO Y TV MADRID  
CONSELLERIA D'EDUCACIó DEL PAíS BASC  
RADIO Y TELEVISIóN DEL PAíS VASCO  
CONSELLERIA D'EDUCACIó DE LA COMUNITAT VALENCIANA  
EMPRESA PúBLICA RADIOTELEVISIó VALENCIANA